Orang Laut

Istilah Orang Laut secara umumnya merangkumi pelbagai jenis suku dan kelompok kecil yang mendiami persisiran pantai dan pulau-pulau luar persisir di selatan Semenanjung Malaysia, timur pulau Sumatera serta pulau-pulau dan muara sungai di Kepulauan Riau, Batam, Tujuh dan Singapura. Mereka adalah penduduk peribumi di sepanjang perairan dan daratan sisir selatan Semenanjung Malaysia, Singapura dan timur pulau Sumatera.

Orang Laut tinggal di dalam sejenis rumah perahu yang dipanggil 'sampan panjang'. Mereka lebih gemar tinggal di dalam sampan panjang di permukaan laut daripada hidup di atas darat. Malahan mereka juga sering berpindah-randah dan berkelana dari satu tempat ke satu tempat yang lain. 

Kaum Orang Laut memiliki banyak persamaan dengan orang Melayu dari segi kebudayaan dan bahasa; bahkan mereka juga dianggap terangkum sebagai Melayu Proto. Bahasa kaum ini dikenali sebagai bahasa Orang Laut yang merangkumi pelbagai jenis loghat suku. Mereka pada umumnya mencari rezeki dengan bekerja sebagai nelayan.

Sejarah Silam Orang Laut

Zaman Kerajaan Srivijaya

Suatu ketika dahulu, Orang Laut digelar sebagai Orang Lanun atau Orang Selat kerana sebelum mereka menumpukan kesetiaan terhadap Kerajaan Srivijaya, mereka pada asalnya adalah sekumpulan lanun yang menguasai sekitar perairan Selat Melaka.

Orang Laut memainkan peranan penting dalam pemerintahan Kerajaan Srivijaya, Kesultanan Melaka dan Kesultanan Johor-Riau. Hubungan rapat di antara Orang Laut dengan ketiga-tiga buah keluarga diraja tersebut telah pun terjalin sejak di awal zaman kerajaan Srivijaya lagi.

Orang Laut juga dikenali sebagai golongan yang sangat setia kepada keluarga diraja Srivijaya. Malah selepas kejatuhan Srivijaya pada tahun 1025, Orang Laut masih meneruskan kesetiaan mereka terhadap Parameswara iaitu putera raja Srivijaya (Palembang) yang terakhir.

Zaman Kesultanan Melaka

Selepas Kerajaan Srivijaya musnah akibat serangan Raja Rajendra Chola I dari India, Parameswara bersama para pengikutnya termasuk Orang Laut mendirikan Kesultanan Melaka di Semenanjung Tanah Melayu. Ketika Melaka mencapai zaman kegemilangannya, Orang Laut merupakan pendukung utama kepada kerajaan maritim tersebut.

Setelah kejatuhan Kesultanan Melaka akibat serangan penjajah Portugis, Orang Laut masih tetap meneruskan kesetiaan mereka terhadap Sultan Melaka yang terakhir iaitu Sultan Mahmud Shah. Mereka telah membantu sultan tersebut mendirikan Kesultanan Johor-Riau di selatan Semenanjung Tanah Melayu.

Zaman Kesultanan Johor-Riau

Setelah Kesultanan Melaka musnah akibat serangan penjajah Portugis, Sultan Melaka yang terakhir iaitu Sultan Mahmud Shah bersama para pengikutnya termasuk Orang Laut mendirikan Kesultanan Johor-Riau dengan ibu kotanya berpusat di Pulau Bentan. Tidak berapa lama kemudian, tentera Belanda telah berjaya merampas negeri Melaka dari tangan penjajah Portugis.

Setelah Melaka berjaya ditawan, pihak Belanda berniat untuk menyerang Kesultanan Johor-Riau yang mulai bangkit dan menyaingi Melaka sebagai pusat perdagangan utama di rantau ini. Maka Sultan Johor mengambil tindakan dengan mengancam pihak Belanda untuk memerintahkan Orang Laut supaya berhenti memberikan perlindungan ke atas kapal-kapal Belanda.

Pada tahun 1699, waris terakhir Wangsa Srivijaya - Melaka - Johor-Riau iaitu Sultan Mahmud Syah II telah mangkat setelah dibunuh oleh Laksamana Bentan yang bernama Megat Seri Rama. Memandangkan baginda masih belum berkahwin dan tidak memiliki sebarang zuriat, maka Bendahara Johor iaitu Tun Abdul Jalil telah melantik dirinya sendiri sebagai Sultan Johor-Riau yang baru dengan gelaran Sultan Abdul Jalil IV. Walau bagaimanapun, perlantikan Bendahara Tun Abdul Jalil sebagai Sultan Johor-Riau tidak diakui oleh Orang Laut. Mereka mengesyaki keluarga Bendahara Johor turut terlibat di dalam pembunuhan tersebut.

Pada tahun 1718,waris kepada Sultan Mahmud Shah dari Minangkabau bernama Raja Kecil telah menuntut hak ke atas takhta kerajaan Johor-Riau kerana dirinya adalah waris Sultan Mahmud Shah II yang sah. Orang Laut dan para pembesar Johor memberikan sokongan kepada Raja Kecil dengan membantunya merampas kuasa dari Sultan Abdul Jalil IV. Setelah berjaya merampas kuasa, Raja Kecil melantik dirinya sendiri sebagai Sultan Johor-Riau yang ke-12 dengan gelaran Sultan Abdul Jalil Rahmat Shah.

Namun begitu, dengan sokongan dan bantuan dari lima putera Bugis bersaudara - Daeng Perani, Daeng Menambun, Daeng Merewah, Daeng Chelak and Daeng Kemasi - putera kepada Sultan Abdul Jalil IV iaitu Raja Sulaiman telah berjaya merampas kembali takhta kerajaan Johor-Riau. Raja Sulaiman telah dinobatkan sebagai Sultan Johor-Riau yang ke-13 dengan gelaran Sultan Sulaiman Badrul Alam Shah. Raja Kecil pula akhirnya telah diusir keluar dari wilayah Johor-Riau. 

Setelah diusir, Raja Kecil telah mendirikan Kesultanan Siak Sri Inderapura di Sumatera dengan bantuan Orang Laut dari suku Bentan dan suku Bulang. Pada abad ke-18, peranan Orang Laut sebagai penjaga keamanan di Selat Malaka untuk Kesultanan Johor-Riau telah mula digantikan oleh orang-orang Bugis secara perlahan-lahan.

Tugas dan Peranan Orang Laut

Tugas umum Orang Laut ialah mengawal kawasan sempadan laut, mengusir lanun-lanun, memimpin para pedagang ke pelabuhan yang ingin mereka tujui dan mengekalkan kekuasaan pelabuhan-pelabuhan tersebut di dalam kawasannya.  

Walau bagaimanapun, setiap suku dari kaum Orang Laut telah diberi peranan khas masing-masing oleh Kerajaan Srivijaya, Kesultanan Melaka dan Kesultanan Johor-Riau agar pemerintahan kerajaan berjalan dengan lebih lancar.

Antara tugas-tugas khas yang dilakukan oleh setiap suku dari kaum Orang Laut ialah menjadi tentera kerajaan, tukang-tukang kayu, tukang-tukang senjata, pengayuh kapal-kapal perang, penjaga anjing-anjing perburuan dan pembawa surat-surat raja ke negara-negara jiran.

Suku-Suku Orang Laut

Istilah Orang Laut secara umumnya merangkumi pelbagai jenis kelompok suku pribumi di selatan Semenanjung Malaysia, Singapura dan timur Pulau Sumatera, Indonesia. Jumlah sebenar suku-suku yang tergolong di dalam kaum Orang Laut tidak diketahui kerana tiada catatan sejarah lengkap mengenainya.

Kebanyakan suku-suku Orang Laut yang pernah wujud suatu ketika dahulu kini tidak lagi wujud pada zaman sekarang. Golongan ini telah memeluk agama Islam dan berasimilasi dengan masyarakat Melayu melalui perkahwinan. Situasi ini boleh dilihat di Singapura dimana masyarakat Orang Laut di pulau tersebut telah 'lenyap' akibat proses asimilasi dengan orang Melayu.

Walau bagaimanapun, masih terdapat segelintir suku-suku Orang Laut yang kekal wujud hingga ke hari ini. Saki-baki kumpulan Orang Laut ini boleh ditemui di Malaysia, Indonesia dan Thailand. Golongan ini berjaya mengekalkan kewujudan suku masing-masing kerana kurang berhubung dengan masyarakat luar. 

Berikut adalah sejarah mengenai setiap suku di dalam kaum Orang Laut (sama ada yang masih wujud mahupun yang telah pupus):-

Masyarakat Orang Laut Pada Zaman Moden

Masyarakat Orang Laut Di Malaysia

Suatu ketika dahulu, terdapat pelbagai jenis suku kaum Orang Laut yang menetap di selatan Semenanjung Malaysia. Mereka memainkan pelbagai peranan penting dalam masyarakat Kesultanan Melaka dan Kesultanan Johor-Riau. Walau bagaimanapun, kebanyakan daripada suku-suku Orang Laut di Semenanjung Malaysia telah pun pupus akibat proses asimilasi dengan masyarakat Melayu melalui perkahwinan.

Suku Mah Meri, suku Orang Kanaq, suku Orang Kuala dan suku Orang Seletar merupakan kumpulan Orang Laut yang terakhir di Malaysia. Kini keempat-empat suku tersebut telah dikategorikan oleh kerajaan Malaysia sebagai sebahagian dari kaum Orang Asli.

Masyarakat Orang Laut di Malaysia tidak lagi tinggal dalam sampan panjang atau berkelana di laut seperti yang dilakukan oleh nenek-moyang mereka terdahulu. Mereka kini menetap di kawasan darat Semenanjung Malaysia dan memiliki kawasan perkampungan mereka sendiri. Kawasan penempatan mereka terdapat di sekitar negeri Johor dan Selangor. Selain itu, hasil dari pembangunan yang dibawa oleh pihak kerajaan Malaysia telah memberi peluang kepada masyarakat Orang Laut untuk menikmati kehidupan yang lebih selesa.

Masyarakat Orang Laut Di Indonesia

Masyarakat Orang Laut Di Thailand

Kepupusan Masyarakat Orang Laut Di Singapura

Suatu ketika dahulu, terdapat pelbagai jenis suku kaum Orang Laut yang menetap di Pulau Singapura dan pulau-pulau kecil di sekitarnya. Antaranya ialah Orang Biduanda Kallang, Orang Gelam, Orang Kopit, Orang Sebarok, Orang Selat, Orang Seletar dan Orang Galang. Mereka memainkan pelbagai peranan penting dalam masyarakat Kesultanan Melaka dan Kesultanan Johor-Riau. 

Walau bagaimanapun, kesemua suku-suku tersebut kini telah pun pupus akibat proses asimilasi dengan masyarakat Melayu melalui perkahwinan. Rata-rata masyarakat Melayu di Singapura pada hari ini memiliki darah kaum Orang Laut.

Tokoh-Tokoh Orang Laut

 Orang Kaya Seri Bija Wangsa - seorang pembesar Johor-Riau berketurunan Orang Laut dari Riau-Lingga.

Orang Laut Dan Orang Darat

Orang Laut pada asalnya adalah sebangsa dengan Orang Darat. Perbezaan di antara kedua-dua kumpulan ini hanya satu - tempat tinggal. Orang Laut tinggal di dalam sampan panjang di atas laut sedangkan Orang Darat tinggal di sekitar pedalaman di atas darat.

Rujukan

Pautan Luar 

 National Library of Singapore. 
 Esteban T. Magannon, Ethnologist, Inalco, France.   
 The Orang Asli of Peninsular Malaysia.

Kelompok etnik di Indonesia
Kelompok etnik di Malaysia
Kelompok etnik di Singapura
Orang asli Malaysia